Na osnovu člana 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija ("Službeni list CG", broj 41/18), a u vezi sa članom 32b stav 3 Zakona o nevladinim organizacijama ("Službeni list CG", br. 39/11 i 37/17), Ministarstvo poljoprivrede, šumarstva i vodoprivrede, objavljuje:

**JAVNI POZIV**

**ZA PREDLAGANJE PREDSTAVNIKA NEVLADINIH ORGANIZACIJA U KOMISIJI ZA RASPODJELU SREDSTAVA NEVLADINIM ORGANIZACIJAMA U OBLASTI ZAŠTITE ŽIVOTNE SREDINE**

Na osnovu člana 32b Zakona o nevladinim organizacijama, Ministarstvo poljoprivrede, šumarstva i vodoprivrede obrazuje Komisiju za raspodjelu sredstava nevladinim organizacijama (u daljem tekstu: Komisija) za realizaciju javnog konkursa u oblasti zaštite životne sredine, koji će biti objavljen u 2022. godini.

Shodno Zakonu, Komisiju će činiti predsjednik i dva člana, od kojih su predsjednik i jedan član državni službenici Ministarstva poljoprivrede, šumarstva i vodoprivrede, a drugi član predstavnik nevladinih organizacija koje djeluju u oblasti zaštite životne sredine ili vodoprivrede.

Za člana Komisije nevladina organizacija može da predloži samo jednog predstavnika.

Izrazi koji se u ovom javnom pozivu koriste za fizička lica u muškom rodu podrazumijevaju iste izraze u ženskom rodu.

Broj predstavnika nevladinih organizacija u Komisiji: jedan

Kriterijumi za nevladinu organizaciju koja može da predloži svog predstavnika u Komisiji:

* da je upisana u registar nevladinih organizacija prije objavljivanja javnog poziva;
* da u statutu ima utvrđene djelatnosti i ciljeve u oblasti zaštite životne sredine ili vodoprivrede;
* da je u prethodne tri godine, u oblasti zaštite životne sredine ili vodoprivrede sprovela istraživanje, izradila dokument, organizovala skup ili realizovala projekat usmjeren na unaprjeđenje stanja u navedenoj oblasti;
* da je predala poreskom organu prijavu za prethodnu fiskalnu godinu (fotokopija bilansa stanja i uspjeha);
* da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici.

Kriterijumi koje treba da ispunjava predstavnik nevladine organizacije u Komisiji:

* da ima prebivalište u Crnoj Gori;
* da ima iskustvo u oblasti zaštite životne sredine ili vodoprivrede;
* da nije član organa političke partije, javni funkcioner, državni službenik, odnosno namještenik.

Dokumentacija koja se dostavlja uz predlog predstavnika nevladine organizacije u Komisiji:

* dokaz da je nevladina organizacija upisana u registar nevladinih organizacija (fotokopija);
* fotokopija statuta nevladine organizacije;
* dokaz da je nevladina organizacija u prethodne tri godine, u oblasti zaštite životne sredine ili vodoprivrede, sprovela istraživanje, izradila dokument, organizovala skup ili realizovala projekat usmjeren na unaprjeđenje stanja u navedenoj oblasti, potpisan od strane lica ovlašćenog za zastupanje i potvrđen pečatom nevladine organizacije;
* dokaz da je navladina organizacija predala poreskom organu prijavu za prethodnu fiskalnu godinu (fotokopija bilansa stanja i uspjeha);
* izjava lica ovlašćenog za zastupanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici;
* fotokopija lične karte ili druge javne isprave na osnovu koje se može utvrditi identitet predstavnika nevladine organizacije u Komisiji;
* biografija predstavnika nevladine organizacije u Komisiji;
* dokaz o iskustvu predstavnika nevladine organizacije u oblasti zaštite životne sredine ili vodoprivrede (stručni rad, sertifikat ili drugi dokument);
* izjava predstavnika nevladine organizacije u Komisiji da nije član organa političke partije, javni funkcioner, rukovodeće lice ili državni službenik, odnosno namještenik;
* izjava predstavnika nevladine organizacije da prihvata da ga ta nevladina organizacija predloži kao svog predstavnika u Komisiji.

Rok i način dostavljanja predloga: Predlozi se dostavljaju na propisanom obrascu, zajedno sa pratećom dokumentacijom, u roku od 10 dana od dana objavljivanja ovog javnog poziva, u Ministarstvu poljoprivrede, šumarstva i vodoprivrede, radnim danima od 7 do 15 sati, ili poštom na adresu: Rimski trg br. 46, 81000 Podgorica, u zatvorenoj koverti sa napomenom: Predlaganje predstavnika nevladine organizacije u Komisiji za raspodjelu sredstava nevladinim organizacijama u oblasti zaštite životne sredine.

Nadležnosti i zadaci Komisije su sljedeći:

* objavljivanje javnog konkursa za raspodjelu sredstava za finansiranje projekata i programa nevladinih organizacija, na internet stranici ministarstva i portalu e-uprave;
* objavljivanje obavještenja o javnom konkursu u jednom štampanom mediju;
* administrativna provjera dostavljenih prijava;
* objavljivanje liste nevladinih organizacija koje nijesu dostavile urednu i potpunu prijavu uz ukazivanje na utvrđene nedostatke koji se odnose na prijavu, odnosno potrebnu dokumentaciju;
* utvrđivanje rang liste projekata, odnosno programa koji su bodovani od strane nezavisnih procjenjivača;
* pribavljanje izjašnjenja od nevladine organizacije o tome da li sa manje dodijeljenih sredstava može realizovati projekat, odnosno program, u slučaju kad projekat, odnosno program nevladine organizacije ne može biti finansiran u iznosu sredstava koji je naveden u prijavi;
* odlučivanje o raspodjeli sredstava za finansiranje projekata i programa nevladinih organizacija i donošenje odluke;
* objavljivanje i dostavljanje odluke o raspodjeli sredstava;
* zaključivanje ugovora o načinu isplate i korišćenja sredstava, izvještavanju i nadzoru nad realizacijom projekta, odnosno programa, sa nevladinom organizacijom kojoj su dodijeljena sredstva za finansiranje projekta, odnosno programa;
* praćenje realizacije projekata, odnosno programa za čije finansiranje su dodijeljena sredstva;
* izrada izvještaja o finansiranju projekata i programa nevladinih organizacija, itd.

Komisija prestaje sa radom nakon realizacije, odnosno isteka roka za realizaciju projekata, odnosno programa, koji su obuhvaćeni odlukom o raspodjeli sredstava.

**Obrazac se može preuzeti na sajtu Ministarstva poljoprivrede, šumarstva i vodoprivrede.**